
Folyamatos propofol infúzió használata a gyermekintenzív osztályon

Kulcsszavak: szedáció; propofol; propofol infúziós szindróma; PRIS
Bevezetés: A propofol infúziós szindróma (PRIS) egy magas mortalitású tünetegyüttes, amelyet nagy dózisú, tartós propofol infúziót követően figyeltek meg, és amelynek hatására a nemzetközi irányelvek 4 mg/kg/óra dózisban és 48 óra időtartamban maximalizálták a folyamatosan adható propofol infúzió mennyiségét gyermekekben.

Célkitűzés: Kutatásunk célja pontosan felmérni a gyermekintenzív osztályon alkalmazott propofol használatot, és megvizsgálni, hogy kimutatható-e bármilyen különbség a propofol infúzió hatására a PRIS-re jellemző paraméterek tekintetében az ilyen terápiában részesülő és nem részesülő betegek között, továbbá, hogy kimutatható-e bármilyen különbség az irányelvek ajánlásait meghaladó propofol használat esetében az azt nem túllépő betegekkel szemben.

Módszer: Retrospektív kutatásunkba 65 esetet tudtunk bevonni a folyamatos propofol infúzióban részesülő, illetve nem részesülő kontroll csoportokba. A folyamatos infúzióban részesülő csoportot tovább bontottuk aszerint, hogy az alkalmazott propofol infúzió mennyisége meghaladta-e a nemzetközi ajánlásokat vagy sem. Lineáris, illetve logisztikus regresszióval vizsgáltuk, hogy van-e eltérés a fent említett csoportok között az intenzíves tartózkodásuk hosszát, mortalitását, vitális, klinikai és laborparamétereiket illetően.

Eredmények: Az alkalmazott propofol infúzió átlagos csúcsdózisa 3,68 mg/kg/óra (szórás=1,64 mg/kg/óra), átlagos időtartama pedig 31,78 óra (szórás=30,20 óra) volt. A propofol - nem propofol betegpopulációk összehasonlításakor az előbbi csoport esetében szignifikánsan alacsonyabb laktát (p=0,036) és magasabb pH értéket (p=0,003) találtunk, továbbá szignifikánsan kevesebb alkalommal igényeltek folyadékbólus-terápiát (p=0,042). A nemzetközi ajánlásokat túllépő, illetve nem túllépő betegek esetében az előbbi betegcsoportnál szignifikánsan magasabb volt a keringéstámogatást igénylők száma (p=0,045).

Következtetések: A vizsgált betegcsoportban sem propofol infúziós szindróma, sem más, súlyos, propofolhoz köthető szövődmény nem fordult elő. Eredményeink arra utalnak, hogy a propofol infúzió gyakrabban alkalmazott terápia jobb általános állapotban lévő betegek esetében, mely miatt a propofol hatásának vizsgálatára randomizált kutatási elrendezés lenne szükséges. Továbbá, eredményeink alapján felmerül, hogy propofol ajánlásokat meghaladó dózisa és hossza növeli a keringéstámogatási igényt.



